Poliisiasemilla ja monissa virastorakennuksissa on esiintynyt sisäilmaongelmia.

Tästä on kyse Lisämäärärahoille ehdotettuja kohteita:

Veteraanien kotipalvelut ja rintamalisät

Poliisi, Pelastusopisto

Luonnonvarakeskus

Rauhanjärjestöt, ympäristöjärjestöt

Euroopan ympäristökaupunki -teemavuosi

Osaavan työvoiman saatavuus, jatkuva oppiminen

Maahanmuuttovirasto, muitakin virastoja

Lisäksi on monia muita kohteita

Pelastusopistolle 2,4 miljoonaa, Maahanmuuttovirastolle tasan kaksi miljoonaa, poliisin toimitiloille kolme miljoonaa. Muun muassa näitä kolmea ehdotetaan lisämäärärahan kohteeksi hallituksen täydentävässä talousarviossa vuodelle 2020.

Myös useampia muita kohteita lisärahalle on. Esimerkiksi 20 miljoonan euron lisämäärärahaa ehdotetaan "jatkuvan oppimisen ja osaamisen kehittämiseen (siirryt toiseen palveluun)", mikä tarkoittaa pyrkimistä parempiin koulutusmahdollisuuksiin myös aikuisena, ajan tasalla työelämässä pysymiseen ja osaavan työvoiman saatavuuteen työelämän muutoksissa.

Esitys annettiin eduskunnalle tänään valtioneuvoston yleisistunnossa, tiedottaa sisäministeriö (siirryt toiseen palveluun).

Pelastusopistolle 2,4 miljoonan lisämäärärahaa esitetään sisäministeri Maria Ohisalon (vihr.) mukaan varmistamaan opiston toiminnan taso.

Maahanmuuttoviraston eli Migrin kohdalla kahden miljoonan euron lisämääräraha kohdennettaisiin ulkomaalaisia koskevien asioiden sähköiseen käsittelyjärjestelmään, jotta käsittely ei viivästyisi, oikeusturva varmistettaisiin ja tietojärjestelmät pysyisivät ajan tasalla, tiedotteessa mainitaan.

Poliisin hankkeille uusista toimitiloista esitetään kolmen miljoonan euron lisämäärärahaa. Uutisiin on toisinaan noussut tapauksia sisäilmaongelmista poliisiasemilla eri puolilla Suomea.

– On tärkeää, että poliisit voivat työskennellä terveellisissä, tarpeita vastaavissa tiloissa. Tähän hallitus on hallitusohjelmassaan ja konkreettisilla toimillaan tarttunut, Ohisalo sanoo tiedotteessa.